dolijala

Zadarska policija u subotu je pritvorila 45-godišnju ženu zbog sumnje da je prije dva dana, paleći korov u mjestu Lisičići kod Benkovca, izazvala požar u kojemu su stradale masline dvojice njenih sumještana.

Policija je osumnjičenu kazneno prijavila za dovođenje u opasnost života i imovine općeopasnom radnjom ili sredstvom, te je predana pritvorskom nadzorniku.

Vatrogasci su na požarištu intervenirali u dva navrata, budući da se požar, koji je izbio u 11,30 sati i ugašen u 13,20 sati, nešto kasnije ponovno aktivirao, vjerojatno jer je vatra i dalje na jednom dijelu tinjala. U potpunosti su vatrogasci požar ugasili oko 15 sati.

U požaru je oštećeno više maslina u vlasništvu dvojice sumještana 45-godišnjakinje iz Lisičića, a ukupna opožarena površina je 300 puta 200 metara.